कोर्ट ने कहा- यूट्यूब तुरंत फर्जी खबर हटाए, गूगल IT नियमों का पालन करे
Aaradhya Bachchan Files Petition In Delhi HC against YouTube tabloid | ऐश्वर्या राय और अभिषेक बच्चन की बेटी आराध्या ने कुछ कुछ यूट्यूब चैनलों के खिलाफ दिल्ली हाईकोर्ट में याचिका दाखिल की है।
ऐश्वर्या राय और अभिषेक बच्चन की बेटी आराध्या ने कुछ यूट्यूब चैनलों के खिलाफ दिल्ली हाईकोर्ट में याचिका दाखिल की थी। इस मामले में दिल्ली हाईकोर्ट ने गुरुवार को सुनवाई की। कोर्ट ने कहा कि यूट्यूब की जिम्मेदारी बनती है कि वो इस तरह की फर्जी खबरों को तुरंत हटाए और इस पर रोक लगाए। कोर्ट ने गूगल और यूट्यूब चैनलों से लिखित में जवाब मांगा है। वहीं कोर्ट ने गूगल से कहा कि IT नियम 2021 के नियमों का कड़ाई से पालन किया जाए।
दरअसल इन यूट्यूब चैनलों ने कुछ दिनों पहले आराध्या की सेहत को लेकर फेक न्यूज चलाई थी। आराध्या ने अपनी याचिका में इन्हीं चैनलों और इनके कंटेंट पर रोक लगाने की मांग की थी।
सेलिब्रिटी का बच्चा हो या आम व्यक्ति का सम्मान का सबको अधिकार
जस्टिस सी हरि शंकर ने यूट्यूब वीडियो पर ऐतराज जाहिर करते हुए कहा कि हर बच्चे को सम्मान का अधिकार है। फिर चाहे वो किसी सेलिब्रिटी का बच्चा हो या आम व्यक्ति का। खास तौर पर शारीरिक और मानसिक स्वास्थ्य के संबंध में बच्चे के बारे में गलत जानकारी का प्रसार कानून सहन नहीं करेगा। आगे भी इस तरह की फर्जी खबरों को शेयर न किया जाए। कोर्ट ने याचिका में पक्षकार बनाए गए गूगल और सभी यूट्यूब प्लेटफॉर्म को समन जारी किया है।
कोर्ट ने कहा- यूट्यूब के पास इन मामलों में कोई नीति क्यों नहीं
कोर्ट ने यूट्यूब के वकील से कहा कि आपके पास इन मामलों में कोई नीति क्यों नहीं है। जब आपको बताया जाता है कि इस तरह के कंटेंट यूट्यूब पर प्रसारित हो रहे हैं, तो क्या इन चीजों से निपटने का कोई तरीका नहीं होना चाहिए। आप एक यूट्यूब प्लेटफॉर्म हैं, क्या इस तरह की चीजों के लिए आपकी कुछ जिम्मेदारी नहीं है।
याचिकाकर्ता अभिषेक बच्चन के वकील दयान कृष्णन ने कहा कि यूट्यूब चैनलों पर प्रसारित वीडियो बिल्कुल झूठे हैं। जिन चैनलों ने इस तरह का कंटेंट दिया है उनके पास न तो कोई सहमति थी, न ही कोई अधिकार और न ही लाइसेंस है।
जनता को गलत जानकारी दे रहे, बर्दाश्त नहीं किया जा सकता
कोर्ट ने कहा कि आप इसके जरिए जनता को गलत जानकारी दे रहे हैं। ऐसी बात कैसे बर्दाश्त की जा सकती है। क्या आप इनमें से हर एक से लाभ नहीं उठा रहे हैं। क्या आप लोगों को मुफ्त में अपलोड करने की अनुमति दे रहे हैं। कोर्ट ने कहा यह मानहानि का मामला नहीं है, नोटिस में आपको बताया गया था कि आपके प्लेटफॉर्म पर भ्रामक जानकारी प्रसारित हो रही है।
बच्चन परिवार की तरफ से अब तक कोई स्टेटमेंट जारी नहीं 
आराध्या ने अपने नाबालिग होने का हवाला देते हुए कोर्ट से अपील की थी कि इन यूट्यूब चैनलों से उन पर बनाए गए सभी वीडियोज को हटाने का आदेश दें। उन्होंने गूगल LLC और इलेक्ट्रॉनिक्स व इंफॉर्मेशन टेक्नोलॉजी मंत्रालय को भी इस याचिका में पार्टी बनाया है। इस याचिका को लेकर बच्चन परिवार की तरफ से अभी तक कोई स्टेटमेंट जारी नहीं हुआ है।
16 नवंबर को 11 साल की हुईं आराध्या
आराध्या ने 16 नवंबर को अपना 11वां जन्मदिन सेलिब्रेट किया था। इस खास मौके पर फैमिली ने घर पर एक शानदार पार्टी रखी थी। इस ग्रैंड पार्टी में बॉलीवुड इंडस्ट्री के तमाम दोस्त शामिल हुए थे। पार्टी में रितेश देशमुख अपनी पत्नी एक्ट्रेस जेनेलिया डिसूजा और बच्चों के साथ पहुंचे थे। इसके अलावा 90 के दशक की मशहूर बॉलीवुड एक्ट्रेस सोनाली बेंद्रे भी नजर आईं थीं।
नीता अंबानी कल्चरल सेंटर के उद्घाटन पर मां संग आई थीं आराध्या
अप्रैल की शुरुआत में नीता मुकेश अंबानी कल्चरल सेंटर के उद्घाटन के मौके पर ऐश्वर्या राय बच्चन आराध्या को लेकर आई थीं। फैशन डिजाइनर मनीष मल्होत्रा ने सोशल मीडिया पर इवेंट की फोटोज शेयर की। इन फोटोज में ऐश्वर्या और पोती आराध्या दिग्गज एक्ट्रेस रेखा के साथ नजर आए। फोटोज में रेखा, आराध्या को गले लगाते नजर आई थीं।
